Salomoninsaarten parlamentti

Salomoninsaarten parlamentti (engl. National Parliament of Solomon Islands) on Salomoninsaarten yksikamarinen lainsäädäntöelin. Siinä on 50 jäsentä, jotka valitaan enemmistövaaleilla yhden edustajan vaalipiireistä neljän vuoden välein. Vaalitapa Vaaleissa maa on jaettu yhden edustajan vaalipiireihin. Äänioikeusikäraja on 18 vuotta ja ehdolleasettumisikäraja 21 vuotta. Äänestyspakkoa ei ole. Vaalit 2024 Viimeisimmät vaalit järjestettiin 17. huhtikuuta 2024, vuoden myöhässä, koska niitä ei haluttu päällekkäin Salomoninsaarten marras-joulukuussa 2023 isännöimien Tyynenmeren kisojen valmistelujen kanssa. Pääministeri Manasseh Sogavaren OUR-puolue sai vain 15 paikkaa ja menetti enemmistönsä. CARE-vaaliliittouma sai 13 ja Peter Kenilorean johtama Yhdistynyt puolue (UP) seitsemän paikkaa. Loput paikat menivät pienpuolueille ja sitoutumattomille ehdokkaille. Äänestysprosentti oli 82. Vaaleissa keskeisiä kysymyksiä olivat suhde Kiinaan sekä talouden ja terveydenhuollon tila. Sogavare ylpeili saavutuksillaan infrastruktuurin rakentamisessa Kiinan tuella ja lupasi edelleen vahvistaa maiden suhdetta. Monet oppositiopuolueet puolestaan halusivat rajoittaa Kiinan vaikutusvaltaa ja lähentyä länsimaita. Yhdistynyt puolue olisi palauttanut diplomaattiset suhteet Taiwanin kanssa. Vaalien jälkeen Sogavare erosi puheenjohtajan tehtävästä ja hänen tilalleen tuli entinen ulkoministeri Jeremiah Manele, joka muodosti vähemmistöhallituksen kahden pienpuolueen kanssa. Työskentely Salomoninsaarten parlamentti kokoontuu tyypillisesti 3–4 kertaa vuodessa. Vuonna 2023 istuntopäiviä oli yhteensä 64. Parlamentissa on kymmenen pysyvää valiokuntaa. Hallituksen on nautittava parlamentin enemmistön luottamusta. Lähteet Aiheesta muualla Parlamentin verkkosivut (englanniksi)